Príloha č.1
Návrh východísk pre prípravu návrhu rozpočtu príjmov a výdavkov v oblasti vedy a techniky na rok 2003 za Slovenskú republiku 

1. Úvod

Európska únia si postavila na Lisabonskom summite v marci 2000 ambiciózny cieľ, stať sa v priebehu desiatich rokov prvoradým, ekonomicky významným spoločenstvom. Pomenovala aj nástroj ktorým to chce docieliť. Je ním dobre organizovaný a financovaný výskum a vývoj v rámci tvoriaceho sa „Európskeho výskumného priestoru“. Národná rada svojím uznesením č. 1228 z 19. decembra 2000 sa k tomuto trendu prihlásila a schválila „Koncepciu štátnej vednej a technickej politiky (do roku 2005)“. Jej súčasťou je aj systematický  nárast výdavkov na podporu vedy a techniky zo štátneho rozpočtu každoročne o 450 mil. Sk, ktorý by priblížil Slovensko v roku 2005 aspoň svojim trendom k priemernej úrovni podpory vedy a techniky Európskej únie (1,8 % z HDP). Napriek tomu, v súčasných rokoch schvaľované rozpočty výdavkov na vedu a techniku v SR predstavujú opačný trend, t.j. ďalšie zníženie podielu výdavkov na vedu a techniku zo ŠR vo vzťahu k HDP z 0,36% (3 489 mil. Sk v roku 2001) na  súčasných 0,31% (3 246 mil. Sk) v roku 2002. Predstavuje to  zníženie nominálne o 243 mil. Sk.  oproti predchádzajúcemu roku. 
Orientácia systematického zvyšovania financovania vedy a techniky bola Európskou úniou potvrdená a zdôraznená na Barcelonskom summite v marci 2002, kde sa kvantifikovali finančné parametre podpory vedy a techniky. Členské krajiny Európskej únie budú systematicky navyšovať financovanie vedy a techniky tak, že v roku 2010 budú investovať do tejto sféry 3% HDP. Tomuto trendu sa nevyhnutne musí prispôsobiť aj Slovenská republika, ak sa chce stať členom Európskej únie.
Podiel výdavkov na vedu a techniku zo ŠR vo vzťahu k HDP v krajinách V4 v súčasnosti sa pohybuje na úrovni  0,46 – 0,7 % (ČR v r. 1999 0,51 % a v r. 2002 predpoklad 0,7 %.).
Z celoeurópskeho hľadiska podiel celkových výdavkov na vedu a techniku dosahuje hodnoty podstatne vyššie než v Slovenskej republike. Fínsko, ktoré patrí medzi krajiny s približne rovnakým počtom obyvateľov ako Slovensko, už v roku 1969 malo celkové výdavky na vedu a techniku na úrovni 0,8% z HDP a do roku 1999 sa ich výška takmer štvornásobila, t.j. na úroveň 3,1% z HDP. Dokonca aj krajiny, ktoré sú považované za hlboko poddimenzované, majú podiel celkových výdavkov na vedu a techniku na úrovni porovnateľnej ako je Slovenská republika: Grécko 0,51% z HDP, Portugalsko 0,78% z HDP, Španielsko 0,9% z HDP, Taliansko 1,04% z HDP. Priemerná hodnota podielu celkových výdavkov na vedu a techniku v krajinách Európskej únie bola už v roku 1998 1,92% z HDP a je nižšia v porovnaní s krajinami, ktoré na vedu a techniku vyčleňujú väčšie množstvo finančných prostriedkov, ako napr. Švédsko 3,7% z HDP, Japonsko 2,91% z HDP a USA 2,62% z HDP.
Predmetné ukazovatele z predchádzajúcich rokov za Slovenskú republiku poukazujú na pokračovanie úpadku vo financovaní vedy a techniky na Slovensku so zrejmými negatívnymi dopadmi na jeho hospodársky a spoločenský rozvoj, znižovanie úrovne vysokoškolského vzdelávania, odchod mladých, tvorivých, vzdelaných ľudí do zahraničia a v konečnom dôsledku spochybnenie hlásenia sa Slovenska k tvoriacemu sa Európskemu výskumnému priestoru. Znamená to súčasne oslabenie vplyvu nových legislatívnych a koncepčných nástrojov na predpokladané oživenie vplyvu vedy a techniky na rozvoj Slovenska.      

Je nutné poukázať na to, že v Programovom vyhlásení vlády SR v roku 1998 sa vláda SR zaviazala, že vzhľadom na kľúčové postavenie vedy a techniky pri realizácii zámerov hospodárskej a sociálnej politiky a priblíženia vstupu SR do EÚ je nutné zabezpečiť postupné zvyšovanie podielu výdavkov zo štátneho rozpočtu na vedu a techniku z HDP tak, aby v priebehu piatich rokov predstavoval najmenej 0,8%. Súčasne vytváraním vhodných stimulačných podmienok pre podnikateľskú sféru zapájať ju intenzívnejšie do financovania výskumu a vývoja tak, aby sa podiel celkových výdavkov na vedu a techniku zvýšil na úroveň 2% a tak sa postupne vyrovnať úrovni financovania vedy a techniky v krajinách EÚ.

2. Stratégia prístupu pri zostavovaní návrhu východísk pre prípravu návrhu rozpočtu príjmov a výdavkov v oblasti vedy a techniky na rok 2003  

Pri vypracovaní návrhu východísk pre prípravu návrhu štátneho rozpočtu v oblasti vedy a techniky na rok 2003 Ministerstvo školstva SR vychádza zo schváleného zákona č.132/2002 Z.z. o vede a technike, ktorý v § 9 špecifikuje postup prípravy rozpočtu príjmov a výdavkov v oblasti vedy a techniky a  z Koncepcie štátnej vednej a technickej politiky do roku 2005 (schválená uznesením vlády SR č.724/2000 a uznesením NR SR č.1228/2000).

2.1 Konštrukcia rozpočtu príjmov a výdavkov v oblasti vedy a techniky na rok 2003 v zmysle Koncepcie štátnej vednej a technickej politiky do roku 2005

Východiská rozpočtu

V Koncepcii štátnej vednej a technickej politiky do roku 2005 sa predpokladá dosiahnuť:
A)   postupné zvýšenie podielu celkových výdavkov na vedu a techniku na 1,8% z HDP v roku 2005, pravidelný medziročný  rast celkových výdavkov na vedu a techniku by mal byť 0,14 % z HDP. Za predpokladu, že z celkových výdavkov na vedu a techniku budú výdavky štátneho rozpočtu predstavovať 40% (a mimorozpočtové zdroje 60%), medziročný nárast podielu výdavkov štátneho rozpočtu na vedu a techniku by mal byť 0,06% z HDP (a medziročný nárast podielu mimorozpočtových zdrojov by mal byť 0,08% z HDP).

     	 V roku 2001 podiel výdavkov na vedu a techniku zo štátneho rozpočtu  (schválený rozpočet 3 488 955 tis. Sk) predstavoval 0,36% z HDP. V roku 2002 podiel  výdavkov na vedu a techniku zo štátneho rozpočtu (rozpočet 3 246 474 tis. Sk) klesol proti úrovni roku 2001 na 0,31% z HDP.
 
B) postupne zvýšiť podiel účelového financovania výskumu a vývoja oproti inštitucionálnemu financovaniu výskumu a vývoja zo štátneho rozpočtu zo súčasných  40%  na 60%.

     	V roku 2002 podiel účelového financovania výskumu a vývoja zo štátnemu rozpočtu predstavoval 33,25% z celkového rozpočtu na vedu a techniku a podiel inštitucionálneho financovania výskumu a vývoja predstavoval 66,75%. 

Konštrukcia rozpočtu na rok 2003

add. A
	
   Medziročný rast výdavkov zo štátneho rozpočtu na vedu a techniku uvedený v Koncepcii štátnej vednej a technickej politiky do roku 2005 nebol dodržaný ani v jednom roku. Schválený rozpočet v roku 2000 predstavoval sumu 3 345 689 tis. Sk, v roku 2001 predstavoval 3 488 955 tis. Sk, t.j. medziročný rast výdavkov na vedu a techniku zo štátneho rozpočtu dosiahol 143 266 tis. Sk. V roku 2002 bol schválený rozpočet na vedu a techniku vo výške 3 246 474 tis. Sk, t.j. medziročný rast výdavkov na vedu a techniku predstavoval –242 481 tis. Sk (v prípade, ak berieme do úvahy aj výdavky ktoré v zmysle novej funkčnej klasifikácie sú klasifikované mimo vedy a techniky, ale v roku 2001 boli súčasťou štátneho rozpočtu v oblasti vedy a techniky, štátny rozpočet predstavoval sumu 3 551 367 tis. Sk, t.j. medziročný rast výdavkov na vedu a techniku zo štátneho rozpočtu predstavoval 62 412 tis. Sk). 	

Za východiskový údaj v predkladanom návrhu východísk pre prípravu návrhu rozpočtu príjmov a výdavkov v oblasti vedy a techniky na rok 2003 sa považuje schválený rozpočet na rok 2002 vo výške 3 246 mil. Sk. K tejto sume výdavkov sa pripočítava medziročný nárast výdavkov na vedu a techniku vo výške 0,06% z HDP v zmysle Koncepcie štátnej vednej a technickej politiky do roku 2005. Za základ sa pri výpočte berie reálny HDP (odhad pre rok 2002) vo výške 1 052,5 mld. Sk, t.j. vo finančnom vyjadrení medziročný nárast výdavkov na vedu a techniku zo štátneho rozpočtu predstavuje 631 500 tis. Sk. Po pripočítaní tohto medziročného nárastu ku schválenému rozpočtu na rok 2002 by rozpočet na vedu a techniku na rok 2003 mal predstavovať 3 878 mil. Sk, čo predstavuje 0,37% z HDP.

Pri tvorbe Koncepcie štátnej vednej a technickej politiky do roku 2005 sa vychádzalo z HDP v bežných cenách vo výške 800 mil. Sk, podľa ktorého by medziročný rast výdavkov na vedu a techniku predstavoval 450 mil. Sk. 
V prípade, ak by sme pripočítavali medziročný nárast výdavkov na vedu a techniku v zmysle Koncepcie štátnej vednej a technickej politiky do roku 2005 vo výške 450 mil. Sk každoročne (v ktorej sa za základ berie priemerný reálny HDP vo výške 800 mld. Sk) k východiskovému údaju, t.j. k rozpočtu na rok 2000 vo výške 3 350 mil. Sk, potom by schválený rozpočet na vedu a techniku na rok 2001 predstavoval 3 800 mil. Sk, na rok 2002 by predstavoval 4 250 mil. Sk a na rok 2003 by predstavoval 4 700 mil. Sk, t.j. 0,45 % z HDP. Takýto rast výdavkov nebol zabezpečený ani v jednom roku.

Ministerstvo školstva SR si uvedomuje, že takto určená suma výdavkov na vedu a techniku zo štátneho rozpočtu vo výške 4 700 mil. Sk na rok 2003, je nereálna vo vzťahu k možnostiam štátneho rozpočtu a jej schválenie sa v súčasnej ekonomickej situácii nepredpokladá. Preto sa Ministerstvo školstva SR v predkladanom materiáli priklonilo k prvej alternatíve, výpočtu výdavkov na vedu a techniku zo štátneho rozpočtu v zmysle: medziročný nárast výdavkov zo štátneho rozpočtu na vedu a techniku v objeme 0,06% z HDP (HDP na rok 2002 vo výške 1 052,5 mld. Sk) pripočítaný k východiskovému údaju – rozpočtu na vedu a techniku na rok 2002.

add. B
V návrhu východísk pre prípravu návrhu rozpočtu na rok 2003 sa predpokladá zvýšenie podielu účelového financovania výskumu a vývoja oproti inštitucionálnemu financovaniu výskumu a vývoja na úroveň približujúcu sa cieľu, ktorý bol stanovený v Koncepcii štátnej vednej a technickej politiky do roku 2005.
Z celkového objemu navrhovaných výdavkov na vedu a techniku (po odrátaní výdavkov na úlohy bezpečnostnej a zbrojnej povahy (ďalej „BZP“) predstavujú výdavky na rozpočtové organizácie a príspevky na príspevkové organizácie 42%, t.j. 1 471 934 tis. Sk a výdavky na účelové financovanie výskumu a vývoja  58%, t.j. 2 035 384 tis. Sk.

2.2 Aplikácia zákona č. 132/2002 Z.z. o vede a technike pri konštrukcii návrhu východísk pre prípravu návrhu rozpočtu príjmov a výdavkov v oblasti vedy a techniky na rok 2003

Podľa § 9 ods. 3 zákona č.132/2002 Z.z. o vede a technike záväznými ukazovateľmi pri zostavovaní návrhu štátneho rozpočtu v oblasti vedy a techniky v jednotlivých rozpočtových rokoch sú výdavky na vedu a techniku celkom, v tom: 

-     výdavky na výskum a  vývoj v rozpočtových organizáciách výskumu a vývoja, 
-	príspevky na výskum a  vývoj na príspevkové organizácie výskumu a vývoja, 
-	výdavky v rámci dotácií neziskovým organizáciám výskumu a vývoja poskytujúcim všeobecne prospešné služby, verejným inštitúciám v oblasti vzdelávania, výskumu a vývoja a právnickým osobám výskumu a vývoja a fyzickým osobám výskumu a vývoja na rozvoj vedy a techniky, prostredníctvom správcov rozpočtových kapitol a 
-	účelové výdavky celkom.

V zmysle § 9 ods. 4 zákona č. 132/2002 Z.z. o vede a technike sú v návrhu štátneho rozpočtu na vedu a techniku ďalšími ukazovateľmi výdavky na:
-	štátne programy výskumu a vývoja,
-	štátne objednávky výskumu a vývoja,
-	Agentúru na podporu vedy a techniky,
-	verejné inštitúcie v oblasti vzdelávania, 
-	medzinárodnú spoluprácu vo výskume a vývoji a na plnenie záväzkov v oblasti vedy a techniky.

2.2.1 Záväzné ukazovatele a finančné priority rozpočtu príjmov a výdavkov v oblasti vedy a techniky podľa zákona č.132/2002 Z.z. o vede a technike

Ministerstvo školstva SR v zmysle § 9 ods. 3 zákona č. 132/2002 Z.z. o vede a technike v spolupráci so správcami rozpočtových kapitol (ústredné orgány štátnej správy SR a Slovenská akadémia vied) a na základe podkladov správcov rozpočtových kapitol navrhuje rozčleniť výdavky takto:
-	výdavky na výskum a vývoj v rozpočtových organizáciách štátu výskumu a vývoja a príspevky na výskum a vývoj na príspevkové organizácie štátu výskumu a vývoja (vrátane kapit.výd.)                                                                                    1 471 934 tis. Sk 
v tom:
      SAV                                                                                                             1 122 896 tis. Sk 
      ostatné ÚOŠS SR                                                                                          349 038 tis. Sk
-	výdavky na výskum a vývoj v rámci dotácií                                                  773 010 tis. Sk
 v tom:
       výdavky na výskum a vývoj v rámci dotácií podľa § 8
       ods. 2 písm. b) Zákona o vede a technike – vysoké školy                            717 010 tis. Sk   
      výdavky na výskum a vývoj v rámci dotácií - MP SR                                     56 000 tis. Sk
-	výdavky na účelové financovanie úloh výskumu a vývoja                         1 262 374 tis. Sk 
-	výdavky na úlohy bezpečnostnej a zbrojnej povahy                                     370 656 tis. Sk.

Príjmy sú pre rok 2003 navrhované vo výške 17 000 tis. Sk.

2.2.1.1 Priority vo financovaní vedy a techniky pre rok 2003

Prioritami vo financovaní vedy a techniky pre rok 2003 sú: 
I.	V rámci financovania výskumu a vývoja právnických osôb sektora vysokých škôl a štátneho sektora výskumu a vývoja
-	výdavky na zabezpečenie výskumu a vývoja na vysokých školách,
-	 výdavky na výskum a vývoj v rozpočtových organizáciách výskumu a vývoja a príspevkových organizáciách výskumu a vývoja, vrátane výdavkov na zabezpečenie pokračujúcich úloh výskumu a vývoja.

II.         V rámci účelového financovania výskumu a vývoja
-	výdavky na štátne programy výskumu a vývoja,
-	výdavky na úlohy výskumu a vývoja Agentúry na podporu vedy a techniky,
-	výdavky na medzinárodnú spoluprácu vo výskume a vývoji a na plnenie záväzkov v oblasti vedy a techniky.

A.    V sektore vysokých škôl v súlade s Koncepciou štátnej vednej a technickej politiky majú vysoké školy prioritné postavenie vo financovaní zo štátneho rozpočtu.
Z dôvodu dlhotrvajúceho zaostávania priemeru výdavkov zo štátneho rozpočtu na financovanie vedy a techniky na vysokých školách za priemerom výdavkov štátneho rozpočtu na financovanie rozpočtových a príspevkových organizácií výskumu a vývoja a na dotácie je nevyhnutné vytvoriť podmienky pre postupné zvýšenie podielu výdavkov štátneho rozpočtu na vedu a techniku na vysokých školách na 0,15% z HDP v roku 2005. Pre dosiahnutie tohto stavu by bolo potrebné zvýšiť výdavky štátneho rozpočtu na vedu a techniku na vysokých školách v roku 2003 na 0,12% z HDP, a to na sumu 1 263 000 tis. Sk (vrátane kapitálových výdavkov). Vzhľadom k možnostiam štátneho rozpočtu nie je táto alternatíva možná, a preto Ministerstvo školstva SR navrhuje zvýšiť výdavky štátneho rozpočtu na vedu a techniku na vysokých školách o 132 615 tis. Sk oproti roku 2002, a to na sumu 717 010 tis. Sk. 
Odôvodnenie
V Koncepcii štátnej vednej a technickej politiky do roku 2005 pri výpočte medziročného nárastu výdavkov na vedu a techniku zo štátneho rozpočtu je uvedený medziročný rast výdavkov na vedu a techniku na vysokých školách v sume 112 000 tis. Sk. Koncepcia štátnej vednej a technickej politiky však vychádza z priemerného reálneho HDP vo výške 800 mld. Sk. Vzhľadom k tomu, že HDP sa v súčasnosti pohybuje na úrovni 1 052,5 mld. Sk, medziročný rast výdavkov na vedu a techniku na vysokých školách by mal predstavovať adekvátne zvýšenie finančných prostriedkov, a to na sumu 147 350 tis. Sk. Z dôvodu napätosti výdavkov štátneho rozpočtu na vedu a techniku pristúpilo Ministerstvo školstva SR ku kráteniu medziročného nárastu výdavkov na vedu a techniku na vysokých školách o 10%, t.j. medziročný nárast výdavkov na vedu a techniku na vysokých školách predstavuje 132 615 tis. Sk. Po pripočítaní takto upraveného medziročného nárastu výdavkov ku schválenému rozpočtu na rok 2002 bude rozpočet výdavkov na vedu a techniku na vysokých školách predstavovať 717 010 tis. Sk.
Ďalšie navýšenie prostriedkov štátneho rozpočtu bude možné z účelového financovania vedy a techniky na základe verejnej súťaže v rámci štátnych programov výskumu a vývoja, štátnych objednávok výskumu a vývoja a úloh Agentúry na podporu vedy a techniky. 
Vzhľadom k dlhotrvajúcej poddimenzovanosti výdavkov na vedu a techniku na vysokých školách, je nevyhnutné tento problém riešiť v nasledujúcich rokoch tak, aby podiel výdavkov štátneho rozpočtu  na vedu a techniku na vysokých školách dosiahol 0,15% z HDP v roku 2005. 
Novým prvkom vo financovaní vysokých škôl je ich prechod z rozpočtovej formy hospodárenia na verejné inštitúcie v oblasti vzdelávania, výskumu a vývoja. Vysoké školy v súčasnosti budú predstavovať organizácie zriadené štátom, ktoré v oblasti vedy a techniky budú získavať prostriedky štátneho rozpočtu ako dotáciu zo štátneho rozpočtu na vedu a techniku, ktorej výška bude závisieť od výsledkov hodnotenia výskumných zámerov organizácie a ich plnenia. Základnou podmienkou na poskytovanie finančných prostriedkov zo štátneho rozpočtu na vedu a techniku v zmysle Zákona č. 132/2002 Z.z. o vede a technike je osvedčenie o vykonaní periodického hodnotenia alebo certifikát manažérstva a systému kvality. 
Táto podmienka na poskytovanie finančných prostriedkov na vedu a techniku je tiež v zmysle zákona č.132/2002 Z.z. o vede a technike aplikovaná na štátne rozpočtové organizácie výskumu a vývoja, štátne príspevkové organizácie výskumu a vývoja a tiež na neziskové organizácie výskumu a vývoja a právnické osoby výskumu a vývoja alebo fyzické osoby výskumu a vývoja, ktorým sa poskytujú dotácie zo štátneho rozpočtu.

B.    V štátnom sektore je nevyhnutné zabezpečiť, aby sa podiel výdavkov štátneho rozpočtu na financovanie výskumu a vývoja úmerne zvyšoval s rastom výdavkov štátneho rozpočtu na vedu a techniku v SR a tomu zodpovedal aj údaj medziročného nárastu. Prostriedky štátneho rozpočtu na financovanie výskumu a vývoja budú ÚOŠS SR a SAV získavať v roku 2003 dvojakým spôsobom:
1.  Financovaním rozpočtových a príspevkových organizácií výskumu a vývoja (RO a PO ÚOŠS SR a SAV),
	2. Účelovým financovaním vedy a techniky na základe verejnej súťaže (prostredníctvom štátnych programov výskumu a vývoja, štátnych objednávok výskumu a vývoja a úloh Agentúry na podporu vedy a techniky).
	Podstatnú časť organizácií výskumu a vývoja štátneho sektora tvoria pracoviská SAV. SAV je financovaná zo štátneho rozpočtu v rámci samostatnej rozpočtovej kapitoly. V zmysle Koncepcie štátnej vednej a technickej politiky do roku 2005 podiel výdavkov štátneho rozpočtu na vedu a techniku pre SAV má v roku 2003 predstavovať 0,12% z HDP, t.j. 1 263 000 tis. Sk. Tento nárast vzhľadom k obmedzeným možnostiam štátneho rozpočtu  a nízkemu medziročnému rastu výdavkov na vedu a techniku v predchádzajúcich obdobiach nebude možné v roku 2003 zabezpečiť. V Koncepcii štátnej vednej a technickej politiky do roku 2005 pri výpočte medziročného nárastu výdavkov na vedu a techniku zo štátneho rozpočtu je uvedený medziročný rast výdavkov na vedu a techniku pre SAV v sume 80 000 tis. Sk. Koncepcia štátnej vednej a technickej politiky však vychádza z priemerného reálneho HDP vo výške 800 mld. Sk. Vzhľadom k tomu, že  HDP sa v súčasnosti pohybuje na úrovni 1 052,5 mld. Sk, medziročný rast výdavkov na vedu a techniku pre SAV by mal predstavovať adekvátne zvýšenie finančných prostriedkov, a to na sumu 105 250 tis. Sk. Z dôvodu napätosti výdavkov štátneho rozpočtu na vedu a techniku sa obdobne ako v sektore vysokých škôl pristúpilo ku kráteniu medziročného nárastu výdavkov na vedu a techniku v SAV o 10%, t.j. medziročný nárast výdavkov na vedu a techniku v kapitole SAV takto predstavuje 94 725 tis. Sk. Po pripočítaní takto upraveného medziročného nárastu výdavkov k rozpočtu na rok 2002 (1 028 171 tis. Sk vrátane rozpočtových opatrení pre SAV) bude rozpočet výdavkov na vedu a techniku v roku 2003 v kapitole SAV predstavovať 1 122 896 tis. Sk.

Medziročný nárast pre ďalšie roky by mal byť úmerný zvyšovaniu výdavkov štátneho rozpočtu na vedu a techniku v SR a malo by sa prihliadať na zabezpečenie kapitoly SAV tak, aby podiel výdavkov štátneho rozpočtu na vedu a techniku pre SAV dosiahol úroveň 0,12% z HDP v roku 2004, resp. v najbližších rokoch. V roku 2003 môže kapitola SAV získavať prostriedky aj prostredníctvom účelového financovania výskumu a vývoja v rámci štátnych programov výskumu a vývoja, štátnych objednávok výskumu a vývoja a úloh Agentúry na podporu vedy a techniky.
Príjmy pre rok 2003 sú navrhované v kapitole SAV vo výške 17 000 tis. Sk.

V rámci štátneho sektora sa v kapitole Ministerstva pôdohospodárstva SR navrhujú výdavky na vedu a techniku nad rámec medziročného nárastu nárastu výdavkov na vedu a techniku celkom za SR, ktoré predstavujú nezabezpečené výdavky na vedu a techniku. 
Tieto nezabezpečené výdavky v kapitole Ministerstva pôdohospodárstva SR predstavujú sumu 437 525 tis. Sk. Ide o výdavky na vládou SR v predchádzajúcom období schválené Národné programy (Národný program protipovodňovej ochrany a Národný program klimatických zmien). Navýšenie rozpočtu na vedu a techniku o tieto výdavky nad rámec 3 878 mil. Sk sa necháva na rozhodnutie vláde SR z dôvodu napätosti výdavkov štátneho rozpočtu. V prípade pozitívneho postupu sa odporúča tieto nezabezpečené výdavky schváliť ako priority vlády SR v kapitole Ministerstva pôdohospodárstva SR na Národné programy schválené vládou SR v predchádzajúcom období.

C. V podnikateľskom sektore nie sú explicitne vyčlenené finančné prostriedky do jednotlivých organizácií výskumu a vývoja. V zmysle záväzkov z predchádzajúceho roka, na pokračujúce úlohy výskumu a vývoja pre podnikateľskú sféru je vyčlenených približne 200 000 tis. Sk a na nové úlohy výskumu a vývoja v rámci štátnej pomoci je vyčlenená suma 104 991 tis. Sk, ktorá bude upresňovaná v rámci zmlúv na financovanie výskumu a vývoja. 
Materiál pre rok 2003 predpokladá v súlade so Zákonom o vede a technike v rámci konkurenčného prostredia formou verejnej súťaže, verejného obstarávania, dotácií a štátnej pomoci finančné prostriedky v objeme 891 841 tis. Sk, a to vo všetkých formách účelového financovania výskumu a vývoja  (t.j. štátne programy výskumu a vývoja, nové štátne objednávky výskumu a vývoja, úlohy výskumu a vývoja Agentúry na podporu vedy a techniky, medzinárodná spolupráca vo výskume a vývoji). Jednotlivé podnikateľské subjekty v rámci verejných súťaží a verejného obstarávania budú môcť získavať podľa miery svojej konkurencieschopnosti finančné prostriedky z uvedeného objemu.

D. Štátna pomoc výskumu a vývoja

Štátna pomoc na základný výskum, aplikovaný výskum a vývoj sa poskytuje v zmysle zákona č.231/1999 Z.z. o štátnej pomoci, ktorá upravuje poskytovanie štátnej pomoci VaV len vo forme dotácie. Štátna pomoc VaV je upravená aj zákonom č.132/2002 Z.z. o vede a technike v §8 ods.2 a je zaradená v zmysle tohto zákona do priamej podpory vedy a techniky.
Zákon o štátnej pomoci ani zákon o vede a technike neupravuje mechanizmus plánovania finančných prostriedkov pre štátnu pomoc na VaV vo forme programov. 
Finančné prostriedky na štátnu pomoc sa zarátavajú do celkového návrhu rozpočtu na vedu a techniku, pritom jednotlivé ÚOŠS SR a SAV nemajú povinnosť predložiť štátnu pomoc ako program na schválenie vláde SR. 
Ministerstvo školstva do predkladaného materiálu zahrnulo požiadavky jednotlivých rezortov v zmysle ich podkladov s preukázaním, že každý dotknutý rezort má konkrétnu predstavu o poskytovaní štátnej pomoci podnikateľom vo svojej rezortnej pôsobnosti. 
Ministerstvo výstavby a regionálneho rozvoja SR v rámci tejto činnosti svoj postup podložilo pripravením materiálu „Program štátnej pomoci na výskum a vývoj v oblasti výstavby a regionálneho rozvoja na roky 2003-2006 a kritériá na realizáciu štátnej pomoci na výskum a vývoj v oblasti výstavby a regionálneho rozvoja“, ktorý predpokladá tiež predložiť na rokovanie vlády SR. 
Obdobným spôsobom by bolo vhodné, aby ostatné ústredné orgány v budúcnosti spracovali cielené predstavy, ktoré by schválila vláda SR a na základe ktorých by sa cielene mohli zapracovávať výdavky na štátnu pomoc do výdavkov na vedu a techniku v rámci návrhu východísk pre prípravu návrhu štátneho rozpočtu v oblasti vedy a techniky a následne do príslušných rozpočtov jednotlivých rozpočtových kapitol.
V kapitole MVRR SR sa v návrhu východísk pre prípravu návrhu štátneho rozpočtu v oblasti vedy a techniky na rok 2003 navrhuje 2 215 tis. Sk na pokračujúce ostatné úlohy VaV (štátna pomoc) a 4 900 tis. Sk na nové ostatné úlohy VaV (štátna pomoc).
V kapitole MH SR sa v návrhu východísk pre prípravu návrhu štátneho rozpočtu v oblasti vedy a techniky na rok 2003 navrhuje 130 890 tis. Sk na pokračujúce ostatné úlohy VaV (štátna pomoc) a 100 091 tis. Sk na nové ostatné úlohy VaV (štátna pomoc).

2.2.1.2 Nové formy financovania výskumu a vývoja 

V zmysle zákona č.132/2002 Z.z. o vede a technike sa aplikujú nové formy financovania výskumu a vývoja (štátne programy výskumu a vývoja, štátne objednávky výskumu a vývoja), na ktoré sa vyčleňuje značný objem finančných prostriedkov, ktorý  pre rok 2003 dosahuje v kapitole Ministerstva školstva SR výšku 650 541 tis. Sk (pokračujúce štátne objednávky výskumu a vývoja 48 700 tis. Sk, nové štátne objednávky výskumu a vývoja 37 341 tis. Sk, štátne programy výskumu a vývoja 550 000 tis. Sk, a aktivity MVTS 14 500 tis. Sk). Na úlohy výskumu a vývoja Agentúry na podporu vedy a techniky  sa plánuje 290 000 tis. Sk. 

Tieto výdavky sa pritom rozdeľujú tak, aby sa prednostne zabezpečilo riešenie pokračujúcich štátnych objednávok výskumu a vývoja, úloh výskumu a vývoja štátnych programov začatých v predchádzajúcich rokoch a plnenie ďalších zmluvných záväzkov v oblasti vedy a techniky. 

	Na základe podkladov ústredných orgánov štátnej správy SR a SAV Ministerstvo školstva SR navrhuje výdavky štátneho rozpočtu v oblasti vedy a techniky v rámci účelového financovania úloh výskumu a vývoja nasledovne: 
a) na riešenie pokračujúcich štátnych objednávok výskumu a vývoja               132 437 tis. Sk 
b) na pokračujúce ostatné úlohy výskumu a vývoja (štátna pomoc)                  133 105 tis. Sk
c) na štátne programy výskumu a vývoja                                                           550 000 tis. Sk 
d) na nové štátne objednávky výskumu a  vývoja                                                37 341 tis. Sk 
e) na úlohy výskumu a vývoja Agentúry na podporu vedy a techniky             290 000 tis. Sk
f) na nové ostatné úlohy výskumu a vývoja (t.j. štátna pomoc poskytovaná priamo jednotlivými rozpočtovými kapitolami v zmysle zákona č. 303/1995 Z.z. o rozpočtových pravidlách a zákona č. 231/1999 Z.z. o štátnej pomoci) aj s uplatnením §8 bod 4 Zákona o vede a technike–prostredníctvom neinvestičného fondu na podporu VaV zriadeného MH SR podľa osobitného predpisu (Inovačný fond, n.f.)                                                 104 991 tis. Sk
g) na prierezové aktivity medzinárodnej vedecko-technickej spolupráce            14 500 tis. Sk
Spolu na úlohy výskumu a vývoja                                                          1 262 374 tis. Sk     

V zmysle koncepcie štátnej vednej a technickej politiky by prevažná väčšina účelového financovania úloh výskumu a vývoja mala byť sústredená na financovanie úloh výskumu a vývoja štátnych programov výskumu a vývoja. V návrhu rozpočtu na rok 2003 predstavuje suma na štátne programy výskumu a vývoja 550 000 tis. Sk, s postupným narastaním do roku 2005 až do výšky 1 500 000 tis. Sk (viď prílohu č.4)

Hlavným zámerom štátnych programov výskumu a vývoja je zabezpečenie väčšej previazanosti štátnej vednej a technickej politiky s ostatnými politikami vlády SR, zvýšenie efektívnosti a výkonnosti výskumu a vývoja, zlepšenie súčinnosti medzi sektormi výskumu a vývoja, urýchlenie transferu výsledkov výskumu a vývoja v rámci rozvojového a reštrukturalizačného procesu hospodárstva a spoločnosti a zvýšenie náročnosti na celú oblasť výskumu a vývoja.

V rámci návrhu finančného zabezpečenia štátnych objednávok výskumu a vývoja návrh Ministerstva školstva SR vychádza z § 13 ods. 4 zákona č.132/2002 Z.z. o vede a technike, ktorý definuje, že „finančné prostriedky vyčlenené na financovanie štátnych objednávok výskumu a vývoja zo štátneho rozpočtu v danom rozpočtovom roku nesmú byť vyššie ako 20% finančných prostriedkov vyčlenených v tomto roku v štátnom rozpočte na financovanie štátnych programov výskumu a vývoja. Do tohto limitu finančných prostriedkov na štátne objednávky výskumu a vývoja sa nezapočítavajú finančné prostriedky na štátne objednávky výskumu a vývoja, ktorých riešenie a financovanie  sa začalo do 31. decembra 2001“. V rámci tejto stratégie sa stanovili finančné prostriedky na financovanie pokračujúcich štátnych objednávok výskumu a vývoja na rok 2003 v objeme 48 700 tis. Sk a nových štátnych objednávok výskumu a vývoja na rok 2003 v objeme 37 341 tis. Sk.
	
Finančné prostriedky na štátne programy výskumu a vývoja navrhované v kapitole Ministerstva školstva SR v sume 550 000 tis. Sk, budú v priebehu roka 2003 presunuté rozpočtovým opatrením do rozpočtov tých ÚOŠS SR a SAV, ktorí budú vystupovať ako administratívni garanti štátnych programov výskumu a vývoja v zmysle zákona č. 132/2002 Z.z. o vede a technike, a to v období po schválení štátneho programu vládou Slovenskej republiky.

Podobne aj finančné prostriedky navrhované v kapitole Ministerstva školstva SR v objeme 48 700 tis. Sk určené na pokračujúce štátne objednávky výskumu a vývoja a v objeme 37 341 tis. Sk určené na nové štátne objednávky výskumu a vývoja budú presúvané do jednotlivých rozpočtov ÚOŠS SR a SAV, v objeme a s určením príslušnej rozpočtovej kapitoly podľa schválenia vo vláde Slovenskej republiky. 

Účelom navrhovania týchto finančných prostriedkov priamo do kapitoly Ministerstva školstva SR je zabezpečiť prehľadnosť o celkovom objeme finančných prostriedkov na riešenie začínajúcich úloh výskumu a vývoja štátnych programov výskumu a vývoja a  štátnych objednávok výskumu a vývoja v zmysle zákona č. 132/2002 Z.z. o vede a technike. 

	Výdavky na štátne programy výskumu a vývoja sú navrhované v kapitole Ministerstva školstva SR z toho dôvodu, že zatiaľ nie sú definovaní administratívni garanti (relevantné rozpočtové kapitoly) jednotlivých štátnych programov výskumu a vývoja. Po vymenovaní administratívnych garantov budú prostriedky postupne uvoľňované do príslušných rozpočtových kapitol. Podobne sú navrhované finančné prostriedky na štátne objednávky výskumu a vývoja. 

Príspevkové organizácie výskumu a vývoja sú v súčasnosti financované výlučne prostredníctvom úloh výskumu a vývoja, resp. výskumných zámerov.
Súčasný stav v sektore vysokých škôl a štátnom sektore je podfinancovaný z dôvodu nízkeho objemu výdavkov zo štátneho rozpočtu na financovanie vedy a techniky v sektore vysokých škôl a štátnom sektore. Vo vzťahu k reálnym potrebám týchto sektorov sa má zabezpečiť stabilizácia financovania rozpočtových a príspevkových organizácií výskumu a vývoja a postupné dosiahnutie stavu, ktorý nebude požadovať ďalší medziročný nárast výdavkov zo štátneho rozpočtu. K stabilizácii a dosiahnutiu optimálneho stavu v štátnom sektore prispeje aj novelizácia zákona č. č.13/2002 Z.z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (tzv. transformačný zákon). Predpokladá sa, že všetky finančné prostriedky v rámci medziročného nárastu budú smerované do účelového financovania úloh výskumu a vývoja

3. Zhrnutie

Celkový objem finančných prostriedkov navrhovaný vo východiskách štátneho rozpočtu pre oblasť vedy a techniky na rok 2003 predstavuje 3 877 974 tis. Sk, čo predstavuje medziročný nárast oproti roku 2002 v sume 631 500 tis. Sk, a tým sa dosahuje objem výdavkov na vedu a techniku zo štátneho rozpočtu na úrovni 0,37% z HDP.  Z celkových výdavkov uvádzaných v materiáli v sume 3 877 974 tis. Sk predstavujú 
- výdavky na rozpočtové a príspevkové organizácie výskumu a vývoja 1 471 934 tis. Sk
      - výdavky na účelové financovanie úloh výskumu a vývoja a výdavky 
        na výskum  a vývoj v rámci dotácií                                                       2 035 384 tis. Sk
   v tom:
   výdavky na úlohy výskumu a vývoja                                                      1 262 374 tis. Sk
   výdavky na výskum a vývoj v rámci dotácií                                              773 010 tis. Sk

Príjmy pre rok 2003 sú navrhované vo výške 17 000 tis. Sk

V predkladanom materiáli sa zároveň navrhujú výdavky na vedu a techniku nad rámec medziročného nárastu výdavkov na vedu a techniku celkom za SR, ktoré predstavujú nezabezpečené výdavky na vedu a techniku v kapitole Ministerstva pôdohospodárstva SR v sume 437 525 tis. Sk. 

Výdavky na zabezpečenie rozpočtových organizácií výskumu a vývoja a príspevkových organizácií výskumu a vývoja, ako aj výdavky na výskum a vývoja v rámci dotácií, výdavky na zabezpečenie pokračujúcich štátnych objednávok výskumu a vývoja, pokračujúcich ostatných úloh výskumu a vývoja (štátna pomoc v rozpočtových kapitolách), boli vypracované na základe podkladov jednotlivých rozpočtových kapitol. Sú to reálne požiadavky jednotlivých ÚOŠS SR a SAV, ktoré sú v súlade s Registrom úloh výskumu a vývoja  Informačného systému výskumného a vývojového potenciálu Slovenskej republiky.

Suma obligatórnych výdavkov na výskum a vývoj na rok 2003 v zmysle priorít materiálu predstavuje teda (vrátane kapit.výdavkov)                                      2 510 486 tis. Sk 
v tom:
výdavky pre rozpočtové a príspevkové organizácie výskumu a vývoja            1 471 934 tis. Sk 
(v tom SAV 1 122 896 tis. Sk), 
výdavky na výskum a vývoj v rámci dotácií                                                        773 010 tis. Sk 
výdavky na pokračujúce štátne objednávky výskumu a vývoja                          132 437 tis. Sk, 
výdavky na pokračujúce ostatné úlohy výskumu a vývoja (štátna pomoc 
v rozpočtových kapitolách)                                                                                  133 105 tis. Sk.

Filozofia rozpočtu príjmov a výdavkov v oblasti vedy a techniky je prvýkrát postavená na novom základe. V zmysle zákona č. 132/2002 Z.z. o vede a technike sa zavádzajú nové formy financovania výskumu a vývoja, v rámci ktorých sa v spolupráci s ÚOŠS SR a SAV a  vedeckou komunitou pripravujú štátne programy výskumu a vývoja a štátne objednávky výskumu a vývoja koncipované globálne s cieľovými parametrami.

	Na takto pripravené štátne programy výskumu a vývoja a štátne objednávky výskumu a vývoja po schválení vo vláde Slovenskej republiky sa potom formou verejnej súťaže (vyhlasovanej príslušným administratívnym garantom) prihlasujú právnické osoby výskumu a vývoja a fyzické osoby výskumu a vývoja. Po schválení štátnych programov výskumu a vývoja vládou SR a po vymenovaní administratívneho garanta prierezového štátneho programu výskumu a vývoja budú finančné prostriedky postupne uvoľňované do príslušných rozpočtových kapitol. Financovanie štátnych programov výskumu a vývoja v nasledujúcich rokoch, ako pokračujúcich úloh výskumu a vývoja, sa bude zabezpečovať priamo príslušnými administratívnymi garantami štátnych programov výskumu a vývoja.

	Tento postup prípravy štátnych programov a ich financovanie  je v materiáli zosúladený s § 8 ods.2 písm. c) zákona č. 132/2002 Z.z. o vede a technike, ktorý znie: „Priamou podporou vedy a techniky zo štátneho rozpočtu sa zabezpečuje financovanie štátnych programov z účelových prostriedkov v súlade so zákonom o štátnom rozpočte na príslušný rozpočtový rok prostredníctvom rozpočtovej kapitoly ministerstva školstva, ktoré sa členia na
1.	prierezové štátne programy,
2.	tematické štátne programy“.

	Osobitnú kategóriu financovania výskumu a vývoja tvorí Agentúra na podporu vedy a techniky (schválená zákonom č. 203/2001 Z.z. o Agentúre na podporu vedy a techniky), ktorá v prvom roku svojej existencie disponovala symbolickými zdrojmi vo výške 80 mil. Sk. V roku 2003 posilnením jej financovania v objeme 290 mil. Sk začne prvýkrát reálne napĺňať ciele, na ktoré bola zriadená. Jej cieľovým parametrom v oblasti financovania výskumu a vývoja do roku 2005 je dosiahnutie objemu finančných prostriedkov minimálne vo výške 650 mil. Sk. V ďalších rokoch sa predpokladá s narastajúcim objemom finančných prostriedkov na vedu a techniku výrazne podporiť zdroje Agentúry na podporu vedy a techniky.

Navrhované sumy výdavkov na štátne programy výskumu a vývoja v objeme 550 000 tis. Sk a na úlohy výskumu a vývoja Agentúry na podporu vedy a techniky v objeme 290 000 tis. Sk zahrňujú aj objem finančných prostriedkov na pokračujúce úlohy výskumu a vývoja (pri štátnych programoch výskumu a vývoja v sume 250 000 tis. Sk a na úlohy APVT 120 000 tis. Sk), čím sa zabezpečuje nevyhnutná kontinuita financovania a súčasne žiadúci rozvoj vedy a techniky v Slovenskej republike.

Suma výdavkov na štátne objednávky výskumu a vývoja je navrhnutá v súlade so zákonom č.132/2002 Z.z. o vede a technike, neprevyšuje 20% finančných prostriedkov vyčlenených v tomto roku v štátnom rozpočte na financovanie štátnych programov výskumu a vývoja“. Celková suma finančných prostriedkov navrhovaných na štátne objednávky výskumu a vývoja predstavuje 86 041 tis. Sk, z toho na nové štátne objednávky výskumu a vývoja 37 341 tis. Sk a na pokračujúce štátne objednávky výskumu a vývoja 48 700 tis. Sk.

Navrhovaný objem výdavkov na štátne programy výskumu a vývoja, na štátne objednávky výskumu a vývoja a na úlohy APVT je nevyhnutné zabezpečiť v uvedenom rozsahu, pretože pri znížení výdavkov na štátne programy dôjde k nevyhnutnému zníženiu výdavkov na štátne objednávky výskumu a vývoja (aby bolo zabezpečených zákonom stanovených 20% finančných prostriedkov na štátne objednávky). V prípade krátenia výdavkov na jednotlivé formy účelového financovania výskumu a vývoja nebude možné, aby Ministerstvo školstva SR  zabezpečilo v zmysle strategických priorít Koncepcie štátnej vednej a technickej politiky do roku 2005 plánovité zvyšovanie úrovne strategických hospodárskych alebo spoločenských oblastí štátu formou pripravovaných štátnych programov výskumu a vývoja a tiež zabezpečenie rezortných priorít výskumu a vývoja formou štátnych objednávok výskumu a vývoja.

Možnosť presunu finančných prostriedkov vyčlenených na úlohy výskumu a vývoja v rámci štátnych programov výskumu a vývoja a v rámci pridelenia finančných prostriedkov Agentúrou na podporu vedy a techniky na nasledujúci rok bude prerokúvané s Ministerstvom financií SR. V prípade, ak nedôjde k vyčerpaniu finančných prostriedkov z dôvodu časovej kolízie budú sa hľadať možnosti udelenia výnimky z časového použitia v zmysle zákona č.303/1995 Z.z. o rozpočtových pravidlách.

4. Záver

	Predkladaný materiál vypracovalo Ministerstvo školstva SR na základe Plánu hlavných úloh Ministerstva školstva SR na rok 2002 a má byť východiskom pre zostavenie návrhu štátneho rozpočtu na rok 2003 v oblasti vedy a techniky. Na základe tohto materiálu, ktorý sa predkladá na schválenie vládou Slovenskej republiky, Ministerstvo školstva SR vypracuje „Súhrnný návrh rozpočtu príjmov a výdavkov v oblasti vedy a techniky na rok 2003 za Slovenskú republiku celkom a podľa rozpočtových kapitol“ podľa metodického usmernenia Ministerstva financií SR a predloží ho v stanovenom termíne Ministerstvu financií SR.
	Týmto návrhom sa zároveň predkladá nový prístup k financovaniu vedy a techniky na báze cieľovo-programového prístupu a koncepčnej práce ÚOŠS SR a SAV v zmysle zákona č. 132/2002 Z.z. o vede a technike, zákona č.203/2001 Z.z. o Agentúre na podporu vedy a techniky v previazanosti so zákonom č.131/2002 Z.z. o vysokých školách, zákonom č.133/2002 Z.z. o Slovenskej akadémii vied a ďalších nadväzujúcich zákonov, ako napr. zákon č.13/2002 Z.z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (tzv. transformačný zákon) a zákon č. 213/1997 Z.z. o neziskových organizáciách poskytujúcich všeobecne prospešné služby. 
	Takto predložený materiál, svojou stratégiou vo vzťahu k financovaniu v rozpočtových kapitolách, ako aj k jednotlivým ukazovateľom výskumu a vývoja v zmysle zákona č.132/2002Z.z. o vede a technike, schválený vládou SR sa stane záväzným východiskom pre tvorbu štátneho rozpočtu Slovenskej republiky v oblasti vedy a techniky.  Ministerstvo financií Slovenskej republiky v súčasnosti pripravuje stratégiu prístupu k návrhu štátneho rozpočtu Slovenskej republiky a schválením tohto materiálu vo vláde SR by získalo podklad pre tvorbu stratégie návrhu rozpočtu v oblasti vedy a techniky tak, aby návrh rozpočtu poukazoval na hlavné priority vedy a ukazovatele financovania vedy a techniky, s rozpisom finančných prostriedkov do rozpočtov jednotlivých rozpočtových kapitol.
  Z týchto dôvodov sa odporúča vláde SR materiál „Návrh východísk pre prípravu návrhu rozpočtu príjmov a výdavkov v oblasti vedy a techniky na rok 2003 za Slovenskú republiku“ schváliť a tým napĺňať ciele v zmysle Koncepcie štátnej vednej a technickej politiky do roku 2005 a zákona č.132/2002 Z.z. o vede a technike.